ত্রিপুরার মানিক্য পরিবার সুলতানি আমল থেকেই দাপটের সঙ্গে তাদের রাজত্ব পরিচালনা করে আসছিলো। তারা বিভিন্ন সময় মুসলমান শাসকদের সাথে সম্পর্ক রেখে এবং কোন কোন সময় করদ রাজ্য হিসেবে তাদের শাসন কর্তৃত্ব দীর্ঘকালব্যাপী বজায় রাখতে সক্ষম হয়েছিলেন। এ রাজপরিবারের দ্বিতীয় রতন মানিক্য বেশ দীর্ঘকাল রাজত্ব করেন এবং তাকে হত্যা করে তার ভ্রাতা মহেন্দ্র মানিক্য সিংহাসন অধিকার করেন। তার পরে তাঁর ভ্রাতা দ্বিতীয় ধর্ম মানিক্য রাজা হন ১৭১৪ খ্রিষ্টাব্দে। তিনি প্রকাশ্যে মুর্শিদাবাদের নবাব দরবারে নজরানা ও উপঢৌকনাদি প্রেরণ করে নবাবের আনুগত্য স্বীকার করে তাকে সন্তুষ্ট রাখার চেষ্টা করতেন। ১৭২২ খ্রিষ্টাব্দে নবাব মুর্শিদকুলী খাঁর ভূমি রাজস্বব্যবস্থা ‘জমা কামেল তুমারি’তে ত্রিপুরা রাজ্যও অন্তর্ভুক্ত দেখা যায়। ফলে বোঝা যায় এটি তখন করদরাজ্য ছিল। তবে দ্বিতীয় ধর্মমানিক্য ভেতরে ভেতরে শক্তি সঞ্চয় করে স্বাধীনতা ঘোষণার প্রস্তুতি নিচ্ছিলেন তা পরবর্তী ঘটনাক্রম থেকে আঁচ করা যায়। ১৭২৭ সালের ৩০ জুন মুর্শিদকুলী খান মৃত্যুবরণ করলে তার স্থলাভিষিক্ত হন মুর্শিদকুলী খাঁর জামাতা শুজাউদ্দিন। দ্বিতীয় মুর্শিদকুলী খান তখন ঢাকার নায়েব সুবাহদার। এ সময় মীর হাবিব নামক একজন ভাগ্যান্বেষী অথচ অতি বিচক্ষণ ও দক্ষ সেনাপতি মুর্শিদকুলী খান-২ এর অধীনে ঢাকায় কর্মরত ছিলেন। এ সময় ত্রিপুরার রাজা ধর্মমানিক্য করপ্রদানে গড়িমসি প্রদর্শন এবং তার পারিবারিক বিরোধের সুযোগে পরলোকগত মহারাজ ছত্র মানিক্যের (নক্ষত্র রায়) প্রপৌত্র জগৎ রায় বা জগৎ রাম ঠাকুরকে রাজ্য থেকে বহিষ্কার করায় উত্তরাধিকার উদ্ধারের আন্দোলনে জগৎ রায় ঢাকার নায়েব সুবাহদারের সাহায্যপ্রার্থী হন। এসব বিষয় দ্বিতীয় মুর্শিদকুলী খানকে ত্রিপুরা অভিযানে প্রলুব্ধ করে। তিনি চট্টগ্রাম অভিযানে রত তাঁর সেনাপতি সৈয়দ হাবিবুল্লাহ উরফে মীর হাবিব, মোহাম্মদ সাদিক, মীর হাকিম, শেখ সেরাজউদ্দিন মোহাম্মদ ও মেহেদী বেগকে এ মর্মে পত্র লেখেন যে তারা যেন চট্টগ্রাম থেকে তাদের বাহিনীসহ সাবধানে অগ্রসর হয়ে ত্রিপুরা রাজ্য দখল করে নেয়। এদিকে ঢাকা থেকে সৈয়দ ফতেহ রফিক, শেখ মোবারক, মুহি উদ্দীন ও অন্যান্য বীরপুরুষসহ জান মোহাম্মদ খানকে ত্রিপুরা অভিমুখে প্রেরণ করা হয়। করম আলী খান ও আজাদ আল হোসায়নি রচিত ‘মোজাফফর নামা’ ও ‘নওবাহার ই মুর্শিদকুলী খানি’ নামক গ্রন্থে এ যুদ্ধের চমৎকার বর্ণনা দেয়া আছে। লেখার কলেবর বৃদ্ধির আশঙ্কায় আমি এ বর্ণনায় যাচ্ছি না। তবে এ যুদ্ধে পাথর কাটার শ্রমিক, সূত্রধর, সুড়ঙ্গ প্রস্তুতকারীর দল, কামান বসাবার লোক, অগ্নিসংযোগ, পানি বহনকারী, গৃহ নির্মাণকারী, ঘাট পারাপারকারী শ্রমিক, চিকিৎসক, নাপিত ও দর্জিসহ এমন একটি পরিপূর্ণ সৈন্যদল প্রেরণ করা হয় যা মোগলদের বড়ধরনের সুনিপুণ যুদ্ধদৃশ্য ফুটিয়ে তোলে। এ যুদ্ধে আধুনিক অস্ত্রপাতি ব্যবহৃত হয়। মাস্কেট বন্দুক, রকেট ও গোলন্দাজ বাহিনীসহ আগা সাদেকের বাহিনীর অগ্রসর হওয়ার বর্ণনা থেকে আমরা তা আঁচ করতে পারি। ত্রিপুরার পাহাড়, অসমতল টিলাযুক্ত এলাকা, বন জঙ্গল ইত্যাদি পরিষ্কার করে সেনাবাহিনীর অগ্রসর হওয়া, সাঁতরে নদী পার হওয়া ইত্যাদি নানা ঘটনা এ যুদ্ধাভিযানকে একটি রোমাঞ্চকর অভিযানে পরিণত করে। ত্রিপুরা রাজ্যের অভিযানে চন্ডিগড় দুর্গের পতন হলে দুর্গাধিপতি নবাব সৈন্যদের হাতে নিহত হন এবং তার মাথা ঢাকায় প্রেরণ করা হলে চকবাজার তোরণে তা টাঙিয়ে রাখার নির্দেশ দেয়া হয়। বিশৃঙ্খল ত্রিপুরা বাহিনী এর পর গাজীগড় দুর্গে ও উদয়পুর দুর্গে আশ্রয় নেয়। গাজীগড় দুর্গের পতনের পর ত্রিপুরা বাহিনী উদয়পুর দুর্গ রক্ষায় প্রাণপণ যুদ্ধ করেও পরাস্ত হয়। রাজা ধর্মমানিক্য পলায়নকালে মুসলিম সৈন্যদের হাতে ধরা পড়ে ও তাকে সেনাপতি মীর হাবিবের নিকট নিয়ে আসা হয়। সেনাপতি জান মোহাম্মদ খান ও অন্যরাও সেখানে উপস্থিত হন। উদয়পুর দুর্গচূড়ায় মুর্শিদকুলী খান-২ এর বিজয় পতাকা উত্তোলিত হয়। মুসলিম বাহিনী আল্লাহু আকবার ধ্বনি ও মুসলিম ধর্মবিশ্বাসের (লা ইলাহা ইলাল্লাহু মোহাম্মাদুর রাসূলুল্লাহ) বাণী উচ্চারণ করে। মুসলিম বাহিনী সেখানে একটি সমতল আঙিনা স্থাপন করে নামাজ আদায় ও সম্রাটের নামে খোৎবা পাঠ করে। যুগের খলিফার নামে সেখানকার টাঁকশাল থেকে তারা স্বর্ণ ও রোপ্য নির্মিত দিনার ও দিরহাম প্রচলন করে। বিশ্ব উজ্জ্বলকারী মোহাম্মদীয় ধর্মের সূর্য প্রতিমা পূজার অন্ধকারকে দূরীভূত করে এবং ইসলামের উজ্জ্বল প্রভাতের সূচনা করে।